钦定古今图书集成/理学汇编/文学典/第043卷 > 邢臧
## 钦定古今图书集成/理学汇编/文学典/第043卷 > 邢臧

按《魏书文苑传》，“臧字子良，河间人，光禄少卿虬长孙
也。幼孤早立，操尚博学，有藻思。年二十一，神龟中，举
秀才，问策五条，考上第，为太学博士。正光中，议立明
堂，臧为裴𬱟一室之议。事虽不行，当时称其理博。出
为本州中从事，雅为乡情所附。永安初，征为金部郎
中，以疾不赴，转除东牟太守。时天下多事，在职少能”
廉白，臧独清慎奉法，吏民爱之。陇西李延寔，庄帝之
舅，以太傅出除青州，启臧为属，领乐安内史，有惠政。
后除濮阳太守，寻加安东将军。臧和雅信厚，有长者
之风，为时人所爱敬。为特进甄琛行状，世称其工。与
裴敬宪、卢观兄弟并结交分，曾共读《回文集》，臧独先
通之，撰古来文章，并叙作者氏族，号曰《文谱》。未就，病
卒，时贤悼惜之。其文笔凡百馀篇。赠镇北将军、定州
刺史，谥曰“文。”

子恕涉学有识悟。